**המכללה לביטחון לאומי**

**מחזור מז' 2019- 2020**

**תובנות מהעונה הגלובלית ומסיור אירופה**

**כללי**

1. להלן התייחסותי לשני הנושאים שבנדון

**עונה גלובלית**

1. ככלל העונה הגלובאלית היא רק שם, למצער אין מאחורי השם כל משמעות. שלושת הקורסים המרכיבים את העונה הגלובלית אינם עוסקים בגלובליזציה, רחוק מכך. למעשה העיסוק בגלובליזציה הוא נחלתו של הסמינר האירופי אולם גם זה האחרון בחלק ממרכיביו אינו עונה לכותרת. גם המרצים האורחים, בחלקם המכריע, אינם עוסקים בגלובלי.
2. זאת ועוד, הקורס בסוגיות בביטחון לאומי המועבר על ידי ד"ר שטרן ומרצים אורחים סובל מתנודתיות יתר, חסר הגיון מסדר והקשר ברור לתופעה הגלובלית. השיעורים של ד"ר שטרן עצמם (בתחילת הקורס ובסיומו) חסרי נפח ומהות. המרצים הנושאיים מתערבבים עם המרצים האורחים והקורס ככלל לא מביא עימו כל ערך לימודי ו/או זיכרון לימודי.
3. הקורסים של ד"ר אדמסקי וד"ר נבות מועברים על ידי מרצים מוכשרים המייצרים עניין. יחד עם זאת, אין להם קשר ממשי לגלובליזציה, נכון יותר היה ללמדם בהקשר לוקלי, שכן גם ד"ר אדמסקי ובעיקר ד"ר נבות, עושים שימוש נרחב בדוגמאות ישראליות.
4. לעניות דעתי, העונה הראשונה בשנת המב"ל חייבת להיפתח במטלת הפתיחה המבוססת על ספרי הביטחון הלאומי ומאמרים רלבנטיים ובקורסי מבואות, המייצגים את רכיבי הביטחון הלאומי (כלכלה, חברה, צבא ובטחון, מדינאות). העונה הראשונה חייבת לייצר שפה מושגית, הכרות עם מונחים ונושאים, עיסוק למדני ברכיבי הביטחון הלאומי גם במחיר היותה פחות אטרקטיבית.
5. מטרה משנית לעונה הראשונה צריכה להיות גיבוש הקבוצה והצוות, יצירת מכנה לימודי וחברתי משותף.
6. יש לקיים דיון מקיף עם נציגי האוני' ולגבש במשותף קורסים, מטלות ודרישות, שיקיפו את מרכיבי הביטחון הלאומי למשתתפים בדרך ייחודית ואטרקטיבית.
7. מתכונת הלימוד הנכונה לעונה כזאת צריכה לכלול הרצאות פרונטליות ועיבודים תכופים בקבוצות קטנות, הנעשים בהתאמה. חומרי הקריאה חייבים להיות מסונכרנים עם תכני השיעור, והמתכונת של קפה קריאה צריכה להימשך. כך גם באשר למרצים אורחים, אלו חייבים להלום את השיעור הנלמד באותו יום ואת חומרי הקריאה.
8. ככל שמביאים מרצים אורחים חייבים לאפשר משך משמעותי לשאלות המשתתפים.
9. ככל שיש כוונה להמשיך עם עונה גלובלית, הרי שיש לצקת בה תוכן ממשי ולעסוק במרכיבי הגלובליזציה בסמינרים נושאיים; למשל סמינר על הגירה, סמינר על כלכלה ומלחמות סחר, סמינר על הגרעין וכו' – אולם כל אלו חייבים להתבסס על תשתית מושגית מוסכמת.

**סיור אירופה**

1. ככלל ניתן לומר כי סיור אירופה זכה להצלחה רבה, בעיקר בשל האחריות של המשתתפים עצמם על הלמידה. ומאחר ואחריות על הלמידה הינה דרך מיטבית לבכירות וביקורתיות.
2. לימוד בקבוצות קטנות, סקרנות ועניין אישי וקבוצתי הם מפתחות ללמידת בכירים, ויש לשמר מתכונת לימוד זאת.
3. יחד עם זאת מספר הערות גם כאן ;
	1. בחירת ארצות הסיור צריכה גם היא להיות נחלת המשתתפים עפ"י הצוותים.
	2. אישורי תוכניות סדורים, בנוהל מדורג, כחלק ממתכונת הסיור חייבים להופיע בלו"ז ולהשפיע על בחירות ותכנון המשתתפים.
	3. שלב גיבוש שאלת החקר, שלב התכנון, שלב הטעינה, שלב הסיור ושלב העיבוד – חייבים להיות מוסדרים בגרף באופן מיטבי יותר.
	4. מסגרת הזמן שניתנה לסיור עצמו קצרה מדי, מסגרת הזמן שניתנה לעיבוד ולרפלקציה אינה קיימת.
4. ככל שהדברים אמורים בסיור נאט"ו והאיחוד האירופי – הרי שיומיים אלו היו חסרים ולא עוררו שיח פורה וסקרנות. יש לקיים מחשב כולל באשר למתכונת הביקור בשני גופים אלו ובדבר הצורך בביקור בהם, במתכונת של הרצאות פרונטליות זו אחר זו. אנו מבקשים לפתח ולאפשר למידת בכירים. במסגרת זאת קבענו כי למידת בכירים מאופיינת באחריות הבכיר על הלמידה ויכולות חשיבה ביקורתיות – יומיים אלו סותרים את הרעיון המסדר.

בברכה,

תנ"צ ערן קמין - מדריך

המכללה לביטחון לאומי